《霜叶飞 题陈石士“姬人寒闺访梦图”》
清代·叶绍本

璇闺一夜。西风紧，生把琼枝吹折。妆楼镇日锁葳蕤，怅人天轻别。

问何事、情缘空结，三山旧恨凭谁说。难得嫁才人，又蓦地、香冷珠襦，佩捐金玦。

回忆素手调羹，文窗拈线，德容真个双绝。柔姿况得少君怜，奈圆晖易缺。

有娇女秦箫吹彻，门楣差慰啼鹃咽。只六如、孤亭畔，经卷药炉，老泪凄切。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。